b'\n_START_ARTICLE_\nWilliam F. Halsey\n_START_PARAGRAPH_\nWilliam Frederick Halsey, Jr. (lempinimi Bull Halsey; 30. lokakuuta 1882 Elizabeth, New Jersey \xe2\x80\x93 16. elokuuta 1959 Fishers Island, New York) oli yhdysvaltalainen laivastoamiraali, joka toimi komentajana toisen maailmansodan Tyynenmeren sodassa. H\xc3\xa4net tunnettiin lentotukialusten tehokkaasta hy\xc3\xb6dynt\xc3\xa4misest\xc3\xa4 sek\xc3\xa4 uhkarohkeisiin hy\xc3\xb6kk\xc3\xa4yksiin perustuneesta taktiikastaan.\n_START_SECTION_\nEnnen toista maailmansotaa\n_START_PARAGRAPH_\nHalsey valmistui Yhdysvaltain laivastoakatemiasta vuonna 1904. H\xc3\xa4n toimi ensimm\xc3\xa4isen maailmansodan aikana h\xc3\xa4vitt\xc3\xa4j\xc3\xa4n kapteenina Atlantilla ja sai Navy Cross -ansiomerkin. My\xc3\xb6hemmin h\xc3\xa4n oli laivastoattaseana Yhdysvaltain l\xc3\xa4hetyst\xc3\xb6iss\xc3\xa4 Saksassa ja useissa Pohjoismaissa. Halsey hankki vuonna 1935 sotilaslent\xc3\xa4j\xc3\xa4n koulutuksen ja perehtyi lentokoneiden k\xc3\xa4ytt\xc3\xb6\xc3\xb6n merisodank\xc3\xa4ynniss\xc3\xa4. H\xc3\xa4n oli kaksi vuotta lentotukialus USS Saratogan kapteenina, kunnes siirtyi vuonna 1937 Pensacolan merilentotukikohdan komentajaksi. H\xc3\xa4net ylennettiin hein\xc3\xa4kuussa 1940 vara-amiraaliksi.\n_START_SECTION_\nToisessa maailmansodassa\n_START_PARAGRAPH_\nJapanin hy\xc3\xb6kk\xc3\xa4ys Pearl Harboriin joulukuussa 1941 tuhosi p\xc3\xa4\xc3\xa4osan Yhdysvaltain Tyynenmeren-laivaston taistelulaivoista, mutta Halseyn komentamat lentotukialukset pelastuivat, koska ne olivat iskun aikana merell\xc3\xa4. Tyynenmeren sodan ensikuukausina Halsey sai johtaa Yhdysvaltain vastahy\xc3\xb6kk\xc3\xa4yksi\xc3\xa4 Marshallinsaarille ja Gilbertsaarille sek\xc3\xa4 Wakesaarelle, samalla kun muuta laivastoa j\xc3\xa4lleenrakennettiin. Huhtikuussa 1942 Halseyn lentotukialukset kuljettivat everstiluutnantti James Doolittlen lentojoukkueen tarpeeksi l\xc3\xa4helle Japania, jotta n\xc3\xa4m\xc3\xa4 saattoivat tehd\xc3\xa4 ensimm\xc3\xa4isen pommituslennon Tokioon. Pahan ihotulehduksen vuoksi Halsey ei voinut osallistua Midwaysaarten taisteluun ja joutui luovuttamaan komennon tilap\xc3\xa4isesti Raymond A. Spruancelle. Lokakuussa 1942 Halsey nimitettiin etel\xc3\xa4isen Tyynenmeren alueen komentajaksi. H\xc3\xa4n komensi laivastoa Santa Cruz -saarten taistelussa lokakuussa ja Guadalcanalin meritaistelussa marraskuussa 1942. H\xc3\xa4net ylennettiin t\xc3\xa4m\xc3\xa4n j\xc3\xa4lkeen amiraaliksi._NEWLINE_Vuoden 1942 lopusta aina kes\xc3\xa4\xc3\xa4n 1944 saakka Halsey komensi etel\xc3\xa4isen Tyynenmeren operaatioita Salomonsaarilta k\xc3\xa4sin. Yhdess\xc3\xa4 kenraali Douglas MacArthurin kanssa h\xc3\xa4n kehitti \xe2\x80\x9dsaariloikkimistaktiikan\xe2\x80\x9d, jossa amerikkalaiset joukot kiersiv\xc3\xa4t japanilaisten p\xc3\xa4\xc3\xa4asemat etenem\xc3\xa4ll\xc3\xa4 pienelt\xc3\xa4 linnoittamattomalta saarelta toiselle. Kes\xc3\xa4kuussa 1944 Halsey nimitettiin 3. laivaston komentajaksi. H\xc3\xa4n tuki ilmaiskuilla maajoukkojen operaatioita Tyynenmeren alueella. Lokakuussa 1944 k\xc3\xa4ydyss\xc3\xa4 Leytenlahden taistelussa Halsey meni japanilaisten ansaan l\xc3\xa4hett\xc3\xa4m\xc3\xa4ll\xc3\xa4 laivastonsa sy\xc3\xb6tiksi tarkoitetun Jisaburo Ozawan laivaston kimppuun ja j\xc3\xa4tt\xc3\xa4m\xc3\xa4ll\xc3\xa4 San Bernardinon salmen suojattomaksi, mutta vara-amiraali Thomas C. Kinkaidin komentama 7. laivasto onnistui pelastamaan tilanteen amerikkalaisten voitoksi. Halseyn laivasto menetti useita aluksia taifuuneissa joulukuussa 1944 ja kes\xc3\xa4kuussa 1945, ja h\xc3\xa4nt\xc3\xa4 arvosteltiin j\xc3\xa4lkeenp\xc3\xa4in tuolloisesta toiminnastaan. H\xc3\xa4n komensi viel\xc3\xa4 laivastojoukkoja Okinawan taistelussa kes\xc3\xa4ll\xc3\xa4 1945. Japanin antautumisseremonia syyskuussa 1945 suoritettiin Halseyn lippulaivalla USS Missourilla._NEWLINE_Halsey ylennettiin laivastoamiraaliksi joulukuussa 1945. H\xc3\xa4n j\xc3\xa4i el\xc3\xa4kkeelle laivastosta vuonna 1947, mutta jatkoi viel\xc3\xa4 yritysmaailman palveluksessa. H\xc3\xa4n oli International Telecommunicationsin er\xc3\xa4\xc3\xa4n tyt\xc3\xa4ryhti\xc3\xb6n johtokunnan puheenjohtajana vuosina 1951\xe2\x80\x931957.'